Arvoisat juniori- ja kevytvenetoiminnan aktiivit ja vielä aktiivisuuden puuskatuulta odottavat!

Olen Anna Mättö, marraskuun 2017 KuoPSn syyskokouksen valitsema uusi junnupäällikkö ja vastaan 2018 vuoden alusta alkaen Juniori- ja kevytvenetoimikunnan vetämisestä. Olen ollut koko ikäni Kuopion Pursiseuran jäsen ja tämän perinteen haluaisin jatkuvan nykyisten juniori- ja kevytvenetoiminnassa mukana olevien purjehtijoiden kohdalla. Uskon, että näin käykin, kun kevytvenetoiminnassa toteutuu hauskuus, innostus, oppiminen ja yhdessä tekeminen, jokaisen oman tavoitetason ja osaamisen mukaisesti. Purjehdus on onneksi monipuolinen laji. Varmasti jokaiselle löytyy oma tapa harrastaa olipa lajin viehätys sitten vapauden tunne vesillä, vauhdin huuma, luonnossa liikkuminen, matkapurjehdus tai kilpaileminen.

Jatkossa toimikunta tulee viestimään noin 2 kuukauden välein **Kuukausitiedotteella**, johon kerätään yhteen ajankohtaisia asioita koskien kevytvenepurjehdusta. Eri veneluokkien vastuuvalmentajilla saattaa olla tiedotettavaa, joka kerätään tähän samaan kuukausitiedotteeseen. Kuukausitiedote lähetetään sähköpostitse. Ilmoita ajantasainen sähköpostiosoite kuops@kuopionpursiseura.fi. Kuukausitiedotteet löytyvät myös Nimenhuudosta/ Kuvat ja tiedostot valikosta.

Tärkeimpänä tiedotuskanavana toimii edelleen **Nimenhuuto**, jonne kaikille kevytvenepurjehtijoilla ja lisäksi alaikäisten osalta vähintään heidän vanhemmillaan tulisi olla tunnukset. Mikäli ette jostain syystä pääse kirjautumaan Nimenhuutoon, ilmoittakaa toimiva sähköpostiosoitteenne osoitteeseen kuops@kuopionpursiseura.fi sekä nimenne ja puhelinnumeronne, sekä mahdollinen juniori, jonka huoltajana Nimenhuudossa toimitte. Myös mikäli toivotte, että yhteystietonne poistetaan Nimenhuudosta, voitte ilmoittaa siitä tuohon samaan sähköpostiin. Nimenhuudossa ilmoitetaan koko toimintavuoden tapahtumat ja sinne tulisi myös jokaisen ilmoittautua IN tai OUT viikoittain. Nimenhuudossa on jo nyt ensi kesän kalenteri pääpiirteissään valmiina. Nimenhuudon kautta saatetaan myös joskus laittaa tekstiviestiä tai sähköpostia muistuttelemaan tulevista tapahtumista. Käykäähän tutustumassa!

Kolmantena ja nopeimpien asioiden viestintäkanavana toimivat whatsapp- ryhmät. Niitä on tällä hetkellä kaksi: **Team KuoPS Official** ja **Team KuoPS Chats**. Official ryhmää käytetään viralliseen viestintään lähinnä toimikunnan ja ohjaajien/ valmentajien puolelta. Chats on epävirallinen ja kaikkien kevytveneilijöiden aktiiviseen, purjehdukseen liittyvään viestintään ja ajatustenvaihtoon tarkoitettu ryhmä. Ainakin Official ryhmässä olisi hyvä olla kaikkien mukana, sillä sitä kautta viestitään esim. äkilliset ohjelman muutokset. Mikäli et vielä ole whatsapp-ryhmissä, laita viestiä 050-5475204 ja liitämme sinut mukaan.

Neljäs tiedotuskanava on Kuopion Pursiseuran **kotisivut** <https://www.kuopionpursiseura.fi/juniori-ja-kevytvenetoiminta/>. Kotisivuille täydennetään jatkossa yleistä tietoa kevytvenepurjehduksesta. Ilmoittautumiset treenikaudella läsnä olevaksi ja osallistumiset erikseen maksullisille leireille tapahtuvat kotisivujen kautta. Nimenhuudon kautta tapahtuva ilmoittautuminen ei siirry seuran järjestelmään automaattisesti. Eli leireille ja koko treenikaudelle ilmoittaudutaan ensin kotisivujen kautta ja sen jälkeen vielä Nimenhuudossa, että kaveritkin tietävät Sinun olevan tulossa :) Näiden lisäksi näymme ja kuulumme myös somessa. Instagram-, Facebook- ja Twitter- tilit löytyvät seuran nimellä.

Talvikauden treenivuorot pyörivät edelleen: keskiviikkoisin pilatesta ja lauantaisin pallopelejä ja muuta yhdessä liikkumista Pyörön koulun salissa. Ilmot Nimenhuutoon!

Muutaman viikon päästä jäädään viettämään joulutaukoa, mutta sitä ennen on luvassa kevytveneilijöiden **pikkujoulut lauantaina 16.12**. Jos et pääse ensimmäiseksi tunniksi Pyörön salille, niin saavu sitten suoraan Luotsiin n. klo 18.45. Ilmot Nimenhuudossa!

Ja tammikuussa aloitetaan uusi vuosi **vanhempainillalla tiistaina 9.1.2018** Luotsissa. Tarjolla infoa tulevasta keväästä ja kesästä lähinnä optaristi- ja laseristi purjehtijoiden vanhemmille. Illan aikana vastuuvalmentajat ja junnupäällikkö vastaavat kysymyksiin.

Kun vanhemmat on saatu infottua, lähdetään perinteiselle kuivaleirille Tahkovuorelle 12.-14.1.2017. Vielä ehdit ilmoittautua mukaan. Leiri järjestetään yhteistyössä SPVn kanssa. Leirille tulevat myös Silenin veljekset NJKlta kertomaan kaksin purjehdittavista veneistä, hengaamisesta, trapetsin käytöstä jne. Ohjelmaa on luvassa kaiken ikäisille ja jokaisen purjehdustaitoihin luvataan jotain uutta. Myös muista Saimaan alueen pursiseuroista on tulossa osallistujia. Mukaan voi lähteä ilman omaa huoltajaa, mutta myös ei- purjehtivat perheenjäsenet ovat tervetulleita mukaan.

Ja heti leirin jälkeen tiistaina **16.1.2018 pidetään Juniori- ja kevytvenetoimikunnan** järjestäytymiskokous Luotsissa. Tänne toivotan tervetulleiksi kaikki, jotka ovat innokkaita osallistumaan Juniori- ja kevytvenetoimikunnan toimintaan hieman pintaa syvemmältä. Purjehdus on oikeasti välttämätöntä, joten haluathan olla tekemässä siitä niin hauskaa kuin mahdollista! Mikäli et pääse paikalle, mutta haluaisit mukaan, laita viestiä tai soita. Muutenkin, jos on ideoita, toiveita, palautteita, niin olkaa aktiivisesti yhteydessä.

Satavuotiasta Suomea ja vielä vanhempaa KuoPSa kunnioittavin terveisin,

Anna Mättö

Kahden OPTI-purjehtijan äiti, kölivenepurjehtija ja KuoPS junnupäällikkö

anna.matto@gmail.com

puh. 050-5475204